<classify> TAASISI ya Mafunzo ya Uanasheria kwa Vitendo Tanzania The Law School of Tanzania iko katika hatua za mwisho za mchakato wa kuanzisha mafunzo kwa ngazi ya cheti kwa wasaidizi wa kisheria.Hayo yalibainishwa na Ofisa Habari, Elimu na Mawasiliano wa Law School jana, Scholastica Njozi kwenye maonesho ya Wiki ya Sheria yanayofanyika kwenye viwanja vya Nyerere Square jijini hapa.Alisema Law School imemaliza mchakato wa awali wa maandalizi ya mtaala na kwa sasa kinachosubiriwa ni idhini na usajili wa kozi kutoka Baraza la Taifa la Elimu ya Ufundi NACTE kabla ya kuanza kutoa mafunzo hayo.Tunachosubiri kwa sasa ni idhini na usajili kutoka NACTE, mambo yakienda vizuri tutaanza kutoa mafunzo ya wasaidizi wa sheria kwa ngazi ya cheti NTA level 4 na mafunzo yatakuwa kwa mwaka mmoja, alisema.Law School inatarajia kutoa mafunzo hayo kutokana na serikali kupitia Wizara ya Katiba na Sheria kukasimu jukumu la kutoa mafunzo na kusimamia ubora wa mafunzo kwa wasaidizi wa kisheria nchini kwa Law School.Hii ni baada ya Bunge kupitisha Sheria ya Msaada wa Kisheria ya mwaka 2017 yenye lengo la kusimamia kwa ujumla utoaji wa msaada wa kisheria pamoja na vyombo vinavyohusika kutoa huduma hii kwa watu wasio na uwezo wa kumudu gharama za sheria nchini na kuboresha utoaji wa huduma za msaada wa kisheria kwa jamii.Aidha, Njozi alisema tangu kupitishwa kwa sheria hiyo, Law School imesimamia mafunzo ya kuwajengea uwezo wasaidizi wa sheria wapatao 2,400 kutoka nchi nzima ambao tayari walishapewa mafunzo hayo siku za nyuma.Lengo lilikuwa ni kuwajengea uwezo zaidi wa kuweza kutoa msaada wa kisheri kwa welezi na ufanisi na kwa kuzingatia sheria. Baada ya kukasimiwa majukumu, tulianza refresher kozi, ambayo iliwahusu wale wasaididizi wa kisheria waliokuwa wamepewa mafunzo na mashirika na taasisi mbalimbali zikimo asasi za kiraia.Njozi aliongeza: Lengo la kufanya hivyo ni wasaidizi wa sheria hao kujengewa uwezo zaidi katika utoaji wa msaada wa kisheria lakini pia kuwapitisha kwenye Sheria mpya ya msaada wa kisheria na kuwajulisha matakwa ya sheria juu utoaji wa msaada wa kisheria.  <topic>: KITAIFA 